[{"text_idx": "#000000", "text": "Aitzakia bila (Oraingoz ez dago eskaintzarik)"}, {"text_idx": "#000001", "text": "Las Medulas, Ancares eta Uruen\u0303a"}, {"text_idx": "#000002", "text": "Gure bidaia hau hainbeste gustatzen zaigun estiloan egingo dugu, furgonetaz, horrek erraz mugitzeko aukera emango digulako eta baita autonomia osoa ere.\nTolosatik abiatu eta Ponferrada ingurura gerturatuko gara. Handik hurbil, Las Medulas Gizateriaren Ondarea bisitatuko dugu. Ondo irabazitako ospea du Erromatar Inperioak orain 2.000 urte ustiatu zuen urre meategi honek. Berau ezagutzeko aukera izango dugu, bakoitzaren neurriko oinezko ibilbideak eginez.\nOndoren, beste bi egun igaroko ditugu Los Ancares erreserban; Leon, Lugo eta Asturiaseko mugan dago. Paisaia basati bezain bakartia aurkituko dugu han, naturaz inguratuta. Bertako eraikin tradizionalak, palloz direlakoak, ezagutzeaz gain, nahi duenak, eguraldiak hala baimentzen badu, Miravalles (1969 m) mendira igotzeko aukera ere izango du.\nAzkenik, bueltako bidea hartuta, Uruen\u0303a herrian egingo dugu azken geldialdia. Valladolideko probintzian ongien kontserbatutako herriguneetako bat du, eta Erdi Aroko hiri txiki baten itxura eskaintzen dio bisitariari. Horregatik, 1975ean Multzo Historiko-artistiko izendatu zuten. 2007an, Valladolideko Diputazio Probintzialak Liburuaren Etxea, Espainiako lehena, ezarri zuen Uruen\u0303an. Hala, berrehun biztanle inguruko herri honetan zortzi liburu dendarekin egingo dugu topo.\nBidaia honen prezioak barnean hartzen ditu garraioa, lotarako tokiak, furgonetako tresneria eta materialaren erabilera, eta lekuan lekuko sarrerak."}, {"text_idx": "#000005", "text": "Tolosan sortu zen Nairobitarra 1980. urtean, eta, ordutik denbora pasa den arren, gauza batek berdin jarraitzen du: guri gustatzen zaiguna besteekin elkarbanatu nahiak, izan munduko edozein bazterretan edo etxetik gertuagoko tokietan."}]